NYÉK Települések 1. Európai Találkozója IPOLYNYÉKEN
Augusztus utolsó hétvégéjén tartotta falunk az Ipolynyéki Szüreti Fesztivált, avagy a NYÉK Települések 1. Európai Találkozója IPOLYNYÉKEN című rendezvényét.

Az időjárás kedvezett az ünnepségnek, verőfényes napsütés, tikkasztó meleg és kellemes hangulat jellemezte a hétvégét.
A kezdőnapon a Csemadok vállalta magára a vendéglátói szerepet, a Tájháznál üdvözölhettük meghívott vendégeinket, jókat beszélgethettünk ismerőseinkkel, finomakat ehettünk, illetve táncra is perdülhettünk a MIT zenekar jóvoltából.
Ünnepségünk szombaton vette kezdetét ünnepélyes koszorúzással a Hősök terén, majd pedig a Községháza üléstermében Wollent József tartott szakmai előadást „Klímaváltozás márpedig van“ címmel. A fantasztikus referátumot finom ebéd követte, majd megkezdődött a hagyományos szüreti felvonulás. A kisbíró kihirdette a szüretet, majd kicsik és nagyok népviseletben vonultak végig Ipolynyéken zenével és tánccal kísérve. A Kincső Néptáncegyüttes és zenekara az egyes megállókon a helyieket is bevonták a táncba, míg a polgármester úr és felesége – szintén népviseletbe öltözve – finom foszlós kaláccsal és jóféle nyéki borral kínálta őket, arra biztatva, tartsanak velük. Az egyre bővülő felvonulók a helyi focipálya mögött megérkeztek a Fesztivál helyszínére, ahol a kisbíró átadta a szót a falu polgármesterének, Baksa Krisztián úrnak, aki megnyitotta a kultúrműsort. A kultúrális program igen gazdag és sokszínű volt, kellemes perceket szerezve így a közönségnek. Ennek keretén belül felléptek a helyi Magyar Tanítási Nyelvű Óvoda ovisai, a szintén helyi Balassi Bálint Magyar Tanítási Nyelvű Alapiskola diákjai, a Kincső Néptáncegyüttes Zselízről, a Bokréta Dalkör Zsombóról, a helyi Palóc Népdalcsoport, a Vitalitás tánc Balassagyarmatról helyi táncosokkal kibővülve, a Százdi citerazenekar, illetve Balogh Bogi Bianka Ipolynyékről. Az esti órákban, mikor a hőmérő higanyszála lejjebb kúszott, a hangulat forrósodott, ugyanis a színpadon két fantasztikus koncert vette kezdetét, a mulatni vágyókat a 3+2 zenekar, majd pedig a Menthol Rock’n’Roll szórakoztatta és csábította táncra, végül pedig DJ Antira bulizhattak a jelenlévők.
Vasárnap ünnepi szentmisével kezdődtek a programok, amit az ipolybalogi Szent Korona Kórus tett még ünnepélyesebbé, majd megkoszorúzásra került a Szent István szobor. A délutáni műsorok főként a gyermekeknek szóltak: mivel az időjárás aznap is megmutatta, milyen az igazi nyári forróság, így elsőként a helyi Önkéntes Tűzoltók habpartyval hűtötték le a gyermekeket, majd Tóth Kevin és Viczencz Márk hívták táncba a kicsiket. Őket a Kuttyomfitty Társulat gyermekeket is aktívan bevonó parádés előadása követte, majd a Glamour zenekar hívta őket közös táncra és éneklésre. A gyermekprogramokat végül egy második habparty zárta, tűzoltóink pedig előtte rangokkal gazdagodtak. Fesztiválunk utolsó programjaként a Rátonyi Róbert Színház által fantasztikusan előadott Sybill című operettje került bemutatásra – a vastaps megérdemelt volt.

Ezúton is köszönjük támogatóinknak és segítőinknek a felajánlásokat és az önzetlen segítséget, fellépőinknek pedig a felejthetetlen előadásokat. Azt hiszem, mindenki jól szórakozott, s bízom benne, hogy kellemes élményekkel gazdagodott!

